钦定古今图书集成/明伦汇编/官常典/第496卷 > 葛从周
## 钦定古今图书集成/明伦汇编/官常典/第496卷 > 葛从周

按《五代史梁臣传》：“从周字通美，濮州鄄城人也。少从
黄巢，巢败降梁。从太祖攻蔡州，太祖坠马，从周扶太
祖复骑，与敌步斗，伤面，身被数创。偏将张延寿从旁
击之，从周得与太祖俱出。太祖尽黜诸将，独用从周。
延寿为大将。秦宗权掠地颍、亳，及梁兵战于焦夷，从
周获其将王涓一人。从朱珍收兵淄青，遇东兵辄战”，
珍得兵归，从周功为多。张全义袭李罕之于河阳，罕
之奔晋，召晋兵以攻全义。全义乞兵于梁，太祖遣从
周、丁会等救之，败晋兵于沇河。潞州冯霸杀晋守将
李克恭以降梁。太祖遣从周入潞州，晋兵攻之，从周
不能守，走河阳。太祖攻魏，从周与丁会先下黎阳，临
河会太祖于内黄，败魏兵于永定桥。从丁会攻宿州，
以水浸其城，遂破之。太祖攻朱瑾于兖州未下，留从
周围之，瑾闭壁不出。从周诈言救兵至，阳避之高吴，
夜半潜还城下。瑾以谓从周已去，乃出兵修外壕，从
周掩击之，杀千馀人。晋攻魏，魏人求救，太祖遣侯言
救魏。言筑垒于洹水，太祖怒言不出战，遣从周代言。
从周至军，益闭垒不出，而凿三暗门以待晋兵攻之，
从周以精兵自暗门出，击败晋兵。晋王怒，自将击从
周。从周虽大败，而梁兵擒其子落落，送于魏，斩之。遂
从攻郓州，擒朱宣于中都。又攻兖州，走朱瑾。太祖表
从周兖州留后，以兖、郓兵攻淮南，出安丰，会庞师古
于清口。从周行至濠州，闻师古死，遽还。至渒河，将渡
而淮兵追之，从周亦大败。是时，晋兵出山东，攻相、卫。
太祖遣从周略地山东，下洛州，斩其刺史邢善益。又
下邢州，走其刺史马师素。又下磁州，杀其刺史袁奉
滔，五日而下三州。太祖乃表从周兼邢州留后。刘仁
恭攻魏，已屠贝州，罗绍威求救于梁，从周会太祖救
魏，入于魏州。燕兵攻馆陶门，从周以五百骑出战，曰：
“大敌在前，何可返顾！”使闭门而后战，破其八栅，燕兵
走，追至于临清，拥之御河，溺死者甚众。太祖以从周
为宣义行军司马。太祖遣从周攻刘守文于沧州，以
蒋晖监其军。守文求救于其父仁恭，仁恭以燕兵救
之。晖语诸将曰：“吾王以我监诸将，今燕兵来，不可迎
战。宜纵其入城，聚食仓廪，使两困而后取之。”诸将颇
以为然。从周怒曰：“兵在上将，岂监军所得言！且晖之
言乃常谈尔，胜败之机在吾心，晖岂足以知之！”乃勒
兵逆仁恭于乾宁，战于老鸦堤，仁恭大败，斩首三万
馀级，获其将马慎交等百馀人，马三千匹。是时，守文
亦求救于晋，晋为攻邢洺以牵之。从周遽还，败晋兵
于青山，遂从太祖攻镇州，下临城。王镕乞盟，太祖表
从周泰宁军节度使。从氏叔琮攻晋太原，不克。梁兵
西攻凤翔，青州王师范遣其将刘𬩽袭兖州，从周家
属为𬩽所得，厚遇之而不杀。太祖还自凤翔，乃遣从
周攻𬩽，从周卒招降𬩽。太祖即位，拜左金吾卫上将
军。以疾致仕，拜右卫上将军，居于偃师。未帝即位，拜
昭义军节度使，封陈留郡王，食其俸于家。卒，赠太尉。